Balí er vinsæll staður ferðamanna hvaðanæva að úr heiminum . Þegar komið er til eyjarinnar fögru þarf að sækja um vegabréfsáritun til þess að fá að vera í landinu . Sú áritun gildir í 30 daga frá komu og kallast „ Visa on arrival “ . Það eru þó margir sem vilja dvelja lengur á Balí og þá þarf að sækja um áritun sem gildir lengur . Hægt er að fara nokkrar leiðir til þess að fá lengri en 30 daga vegabréfsáritun á Balí . Áður en 30 dagarnir eru liðnir er hægt að sækja um framlengingu gegn gjaldi hjá þar til gerðri þjónustu . Þá þarf samt að passa í upphafi að hafa sótt um framlengjanlegt ( e. extendable ) „ Visa on arrival “ . Allar vegabréfsáritanirnar eru afgreiddar á flugvellinum , áður en komið er að vegabréfaeftirlitinu . 30 daga áritunin sem er ekki hægt að framlengja fæst án endurgjalds en sú sem er hægt að framlengja kostar 35 bandaríkjadali . Mælt er með því að fólk taki reiðufé með sér til þess að geta greitt þetta gjald . Sé framlengda áritunin ekki keypt er hægt að fara í stutta ferð til nágrannalandsins Singapúr , og koma aftur til baka og endurnýja áritunina . Það er hentugast fyrir þá sem ætla aðeins að vera í stuttan tíma fram yfir 30 dagana . Þá er einnig hægt að sækja um vegabréfsáritun áður en haldið er út í sendiráði Indónesíu . Sú áritun gildir í 60 daga . Það er gott að gera það með nokkrum fyrirvara því sendiráðið þarf að hafa vegabréfið í nokkra daga á meðan áritunin er afgreidd . Sendiráð Indónesíu er í Noregi og annast utanríkisráðuneytið störf þeirra hér heima . Fyrir þá sem hyggjast dvelja á Balí lengur en 60 daga og nenna ekki að fljúga til nágrannalanda á meðan dvölinni stendur er hægt að sækja um „ social-budaya visa “ . Það krefst þess að þú sækir um það í indónesíska sendiráðinu áður en haldið er af stað . Social-budaya visa gerir þér kleift að dvelja á Balí í allt að 150 daga í senn . Áður en fyrstu 60 dagarnir eru liðnir þarf að fara á útlendingastofnunina þar í landi og framlengja . Síðan er hægt að endurnýja það visa þrisvar sinnum í viðbót . Þá er gott að vera kunnugur staðháttum þegar sótt er um þetta því langtíma áritunina færðu ekki nema indónesískur ríkisborgari undirriti bréf þess efnis . Þetta social-budaya visa er áritunin sem meðal annars skiptinemar fá þegar þeir fara í skiptinám til landsins . Þessi áritun veitir þér þó ekki atvinnuleyfi . Farir þú úr landinu á meðan áritunin er í gildi fellur hún úr gildi og þá þarftu að sækja um nýja áritun .